**SEKMADIENIO SKAITINIAI**

LITAUISK søndagsblad

**1. SØNDAG I ADVENT - C**

**I ADVENTO SEKMADIENIS (C/\_ABC)**

**Pirmasis skaitinys Jer 33, 14–16. Skaitinys iš pranašo Jeremijo knygos.**

„Štai! Ateina dienos, – tai Viešpaties žodis, – kai aš ištesėsiu pažadą, duotą Izraelio namams ir Judo namams. Tomis dienomis, atėjus laikui, atželdinsiu Dovydui teisumo atžalą. Jis įvykdys krašte teisingumą ir teisumą. Tomis dienomis Judas bus išgelbėtas ir Jeruzalė gyvens saugiai. Štai yra vardas, kuriuo ji bus vadinama: ‘Viešpats yra mūsų teisumas’.“ **Tai Dievo žodis.**

**Atliepiamoji psalmė Ps 24 (25), 4–5ab. 8–9. 10 ir 14 (P.: 1)**

**P. Į tave, Viešpatie, keliu savo širdį.**

Parodyk, Viešpatie, man savo kelią, \* mokyk mane takais tavo eiti.

Vesk savo tiesa, tu mane mokyk, \* nes esi Dievas, Gelbėtojas mano. – P.

Viešpats yra teisus ir geras, \* todėl jis klystantiems kelią parodo.

Veda kukliuosius takais teisingais \* ir moko juos savo kelio. – P.

Visi Viešpaties takai yra tiesa ir meilė ištikimoji \* tiems, kas jo Sandoros laikos ir įsakams paklūsta.

Viešpats yra pagarbiai jo bijančiųjų bičiulis, \* patvirtinantis jiems savo Sandorą. – P.

**Antrasis skaitinys 1 Tes 3, 12 – 4, 2. Skaitinys iš šventojo apaštalo Pauliaus Pirmojo laiško tesalonikiečiams.**

Broliai ir seserys! Viešpats tepraturtina jus ir tepripildo meile vienų kitiems ir visiems, kaip ir mes jus mylime, kad jūsų širdys būtų tvirtos ir nepeiktino šventumo mūsų Dievo ir Tėvo akyse, kai ateis mūsų Viešpats Jėzus su visais savo šventaisiais. Pagaliau, broliai ir seserys, prašome ir raginame jus Viešpatyje Jėzuje: jeigu išmokote iš mūsų, kaip privalote elgtis ir patikti Dievui, – o jūs taip ir elgiatės, – tai darykite vis daugiau pažangos! Jūs juk žinote, kokių nurodymų esame jums davę Viešpaties Jėzaus vardu  **Tai Dievo žodis.**

**Posmelis prieš Evangeliją Ps 84 (85), 8**

P. Aleliuja. – Viešpatie, parodyk mums savo ištikimąją meilę ir mus išgelbėk! – P. Aleliuja.

**Evangelija Lk 21, 25–28. 34–36. ✠ Iš šventosios Evangelijos pagal Luką.**

Anuo metu Jėzus pasakė savo mokiniams: „Bus ženklų saulėje, mėnulyje ir žvaigždėse, o žemėje tautos blaškysis, gąsdinamos baisaus audringos jūros šniokštimo. Žmonės džius iš baimės, laukdami to, kas turės ištikti pasaulį, nes dangaus galybės bus sukrėstos. Tuomet žmonės išvys Žmogaus Sūnų, ateinantį debesyje su didžia galybe ir garbe. Kai visa tai prasidės, atsitieskite ir pakelkite galvas, nes jūsų išvadavimas arti. Saugokitės, kad jūsų širdis nebūtų apsunkusi nuo svaigalų, girtybės ir kasdienių rūpesčių, kad toji diena neužkluptų jūsų netikėtai. It žabangai ji užgrius visus žemės gyventojus. Todėl visą laiką budėkite ir melskitės, kad pajėgtumėte išvengti visų būsimų jų nelaimių ir atsilaikyti Žmogaus Sūnaus akivaizdoje.“  **Tai Viešpaties žodis.**